
Szám:123-566/2019
Nyilvános ülésen tárgyalandó!
…….számú napirend

a Képviselő-testület 2019. június 13-i ülésére
Tisztelt Képviselő-testület!

Tárgy: 
Pályázat benyújtása a pénzügyminiszter által meghirdetett „Önkormányzati étkeztetési fejlesztések támogatása” című felhívásra
I. Előzmények

A pénzügyminiszter – a belügyminiszterrel és az emberi erőforrások miniszterével egyetértésben – pályázatot hirdetett önkormányzati étkeztetési fejlesztések támogatására.
Pályázatot intézményi gyermekétkeztetési támogatásban részesülő települési önkormányzat nyújthat be.

A pályázat célja önkormányzati tulajdonú, fenntartású és működtetésű bölcsődei vagy óvodai gyermekétkeztetést szolgáló főzőkonyha, befejező konyha, melegítő-tálaló konyha és kapcsolódó kiszolgáló létesítmény létrehozása vagy bővítése, fejlesztése.

Egy pályázó kizárólag egy pályázat benyújtására jogosult, egy feladat-ellátási helyen (egy helyrajzi számon lévő ingatlanon) megvalósítandó fejlesztés támogatásához.

A pályázaton vissza nem térítendő költségvetési támogatás igényelhető.
A Pályázó a beruházás megvalósításával vállalja az Állami Népegészségügyi és Tisztiorvosi Szolgálat, a Nemzeti Élelmiszerlánc-biztonsági Hivatal előírásainak betartását, valamint a HACCP rendszer előírásainak megfelelő konyha kialakítását. Ezen túlmenően a Pályázó vállalja, hogy a közétkeztetési feladatellátás során a környezetvédelmi szempontokat érvényesíti, ennek keretében gondoskodik legalább a sütőzsiradék külön gyűjtéséről és elszállításáról, a veszélyes hulladék megfelelő kezeléséről, illetve – ahol a hulladékkezelési közszolgáltatás ezt lehetővé teszi – a szelektív hulladékgyűjtésről, valamint a korszerű táplálkozást segítő technológia fejlesztéséről.

A maximális támogatási igény pályázónként 40,0 millió forint lehet, azzal, hogy az egy bölcsődei, vagy óvodai ellátásban részesülő étkeztetett gyermekre számított igény nem haladhatja meg a 800 000 forintot.
A minimálisan biztosítandó saját erő mértéke a Pályázó egy lakosra jutó iparűzési adóerő-képességétől függ. Budapest Főváros XIV. kerület Zugló Önkormányzata esetében az adóerő-képesség 49.675 Ft/fő, így a minimálisan biztosítandó saját erő mértéke 50%.
A pályázati adatlapot és mellékleteit elektronikus úton az ebr42 önkormányzati információs rendszeren keresztül, valamint papír alapon a Magyar Államkincstár területileg illetékes igazgatóságára kell benyújtani.
A pályázat benyújtásának határideje:

· elektronikus feltöltés lezárása: 2019. június 20. 16 óra

· papír alapon történő benyújtás: 2019. június 21.
A beérkezett pályázatokról a pénzügyminiszter dönt, a döntés határideje 2019. szeptember 20.

A pályázati kiírás az előterjesztés 1. számú mellékletét képezi.
II. Vélemények                                      __________________________________________
A Budapest Főváros XIV. kerület Zugló Önkormányzata által benyújtani tervezett pályázatban a Budapest XIV. kerület, Mályva tér 12. szám (39572/21 hrsz.) alatti ingatlanon lévő Mályva Kerületi Vezető Bölcsőde konyhájának és az ahhoz tartozó helyiségeknek a felújítása valósulna meg az alábbi tartalommal.

A Mályva Kerületi Vezető Bölcsőde főzőkonyhájának és az ahhoz tartozó előkészítő, tároló és kiszolgáló helyiségek teljes körű gépészeti, villamos-energia ellátó rendszerének, burkolatainak felújítása a HACCP rendszer előírásai alapján, kiegészítve az elöregedett nagykonyhai gépinek cseréjével és az eszközállomány bővítésével. 
Az épületgépészet valamint az elektromos hálózat elévülése, továbbá a közelmúltban telepített és telepítendő nagykonyhai gépek indokolttá teszik a főzőkonyha teljes korszerűsítését az eszközök megfelelő üzemeltetése és energiával történő ellátása végett.

Az épületgépészeti korszerűsítés határa a főzőkonyha ivóvíz-, és csatorna csatlakozási pontjai, továbbá a bölcsőde villamos-energia fő elosztójától való kiállási pont. 

A fejlesztés célja/alapja a 2018-ban készítetett konyhatechnológiai terv, mely meghatározza a beszerzendő eszközök típusát, telepítési helyét. 

A pályázat keretében az alábbi fejlesztések valósulnának meg: 

1. Vízellátás: A főzőkonyha hideg-, ill. meleg víz és cirkulációs vezetékeinek cseréje.

2. Csatornahálózat: A főzőkonyha szennyvízelvezetése jelenleg nem megfelelő, a felújítás során új csatornahálózat kerül kiépítésre, kiegészítve az előírt zsír fogó berendezéssel, melyből egy átemelő szivattyún keresztül távozik a szennyvíz. 

3. Szellőzés: A konyhaterv alapján beszerzésre kerülő nagykonyhai eszközök jogszabályi előírásoknak megfelelő működtetése szükségessé teszi a meglévő légtechnikai rendszer bővítését. 

4. Gázellátás: A meglévő és az újonnan telepíteni kívánt gázüzemű nagygépek gázfogyasztása nem indokolja a meglévő G16-os gázóra mérőt, ezért a felújítás során egy kisebb G10-es mérőre lesz lecserélve.

A főzőkonyhában a tervezett konyhasziget fölé befúvó-elszívó ernyők biztosítják a légutánpótlást, melynek következtében a meglevő és tervezett szellőzés kiegyenlített rendszerűvé válik. A légcsatornába beépítésre kerül 1 db áramlásérzékelő, mely mágnese szeleppel lesz reteszelve. A légellátás biztosításához beépített 1 db gázmágnes szelep a ventilátorok leállása esetén lezárja a konyhai gázellátást.

5. Elektromos áram: A főzőkonyha eszközeinek üzembiztos működtetéséhez az elektromos hálózat felújítását is el kell végezni (ez csak a konyhát ellátó körre vonatkozik).

6. Építészeti munkák: A főzőkonyha, raktárak, előkészítő, mosogatók és a szociális helyiségek padló és falburkolatainak cseréje, a szabadon maradó falfelületek felújító festése, továbbá a felújítási munkák során szükségessé váló helyreállító munkálatokkal elvégzése. A helységek jobb használhatósága és a gépészeti eszközök elhelyezésével összefüggésben kisebb léptékű épületszerkezeti munkák. 

A szakági tervek a már említett konyhatechnológia terv alapján elkészültek. 

A felújítás becsült költségei a jelenleg rendelkezésre álló információk alapján:
	Építés
	
	61 000 000 Ft

	Eszközbeszerzés
	11 000 000 Ft

	
	
	

	
	Bruttó
	72 000 000 Ft


A pályázaton igényelhető támogatás mértéke a költségek 50%-a, azaz 36 000 000 Ft. Önrészként a másik 50%-ot, 36 000 000 Ft-ot kell biztosítani, amit a 2020. évi költségvetés Zelk Zoltán programja keretében kérünk elkülöníteni.

A felújítás megvalósítására a jövő évben kerülne sor az alábbi ütemezésben:

· 2020. II. negyedév: közbeszerzés lefolytatása, szerződéskötés. 

· 2020.III. negyedév: beruházás lebonyolítása.
A projekt befejezésének legkésőbbi dátuma és a támogatás felhasználásának végső határideje 2021. december 31.

Jogi Osztály véleménye: az előterjesztésben közölt adatok, egyéb információk alapján az előterjesztéshez jogi észrevételt nem tesz.
Gazdasági Osztály véleménye: észrevételt nem tesz.
Főmérnökség véleménye: A Főmérnökség a pályázat bevonásával történő felújítással egyetért. A kalkuláció tervezői költségbecslésen alapszik.

Kérem a tisztelt Képviselő-testületet, hogy a pályázat benyújtását és az önrész biztosítását támogatni szíveskedjen!
III. Bizottsági vélemények_____________________________________________________
Az előterjesztést a Pénzügyi és Költségvetési Bizottság, valamint a Köznevelési, Kulturális, Ifjúsági és Sport Bizottság tárgyalja. A Bizottságok véleménye a Képviselő-testület ülésén ismertetésre kerül.
IV. Döntési javaslat

Budapest Főváros XIV. Kerület Zugló Önkormányzat Képviselő-testülete
……/2019. (…) önkormányzati
határozata

pályázat benyújtásáról és önrész biztosításáról a pénzügyminiszter által meghirdetett „Önkormányzati étkeztetési fejlesztések támogatása” című felhívásra

Budapest Főváros XIV. Kerület Zugló Önkormányzat Képviselő-testülete úgy dönt, hogy pályázatot nyújt be a pénzügyminiszter által meghirdetett „Önkormányzati étkeztetési fejlesztések támogatása” című pályázatra. A pályázat tárgya a Mályva Kerületi Vezető bölcsőde (1141 Budapest, Mályva tér 12.) főzőkonyhájának felújítása.

A felújítás megvalósításához szükséges 36 000 000 Ft önrészt a Képviselő-testület a 2020. évi költségvetésében a Zelk Zoltán program keretében biztosítja.

A felújítás megvalósítását az alábbi ütemezés szerint tervezzük:
· 2020. II. negyedév: közbeszerzés lefolytatása, vállalkozási szerződés megkötése 

· 2020.III. negyedév: beruházás lebonyolítása, költségek kifizetése.
A Képviselő-testület felhatalmazza a polgármestert a pályázat benyújtására és a szükséges nyilatkozatok megtételére.
Határidő: 2019. június 20.
Felelős: Karácsony Gergely polgármester (Pályázati Csoport útján)
A határozathozatal Magyarország helyi önkormányzatairól szóló 2011. évi CLXXXIX. törvény 47.§ (1) és (2) bekezdése alapján egyszerű szótöbbséget igényel.

Budapest, 2019. június 5.
                   Karácsony Gergely







                      polgármester

Mellékletek:
1. számú melléklet: Pályázati kiírás Önkormányzati étkeztetési fejlesztések támogatatására
Az előterjesztést készítette:



Laduverné Andrasek Rita





pályázati csoportvezető

